amanoisuno/poet huggingface dataset:
勉力 李頻
日月不並照，升沈俱有時。自媒徒欲速，孤立却宜遲。盡力唯求己，公心任遇誰。人間不得意，半是鬢先衰。
送陸肱歸吳興 李頻
雪後江上去，風光故國新。清渾天氣曉，綠動浪花春。勸酒提壺鳥，乘舟震澤人。誰知滄海月，取桂却來秦。
暮秋重過山僧院 李頻
却接良宵坐，明河幾轉流。安禪逢小暑，抱疾入高秋。靜室聞玄理，深山可白頭。朝朝獻林果，亦欲學獼猴。
送人歸吳 李頻
何人不歸去，君去是閑人。帝里求相識，山家即近鄰。交情吾道可，離思柳條新。未飲青門酒，先如醉夢身。
題棲雲寺立上人院 李頻
是法從生有，脩持歷劫塵。獨居巖下室，長似定中身。樹老風終夜，山寒雪見春。不知諸祖後，傳印是何人。
黔中罷職過峽州題田使君北樓 李頻
巴中初去日，已遇使君留。及得尋東道，還陪上北樓。江衝巫峽出，檣過洛宮收。好是從戎罷，看山覺自由。
江上送從兄羣玉校書東遊 李頻
逍遙蓬閣吏，才子復詩流。墳籍因窮覽，江湖却縱遊。眠波聽戍鼓，飯浦約魚舟。處處迎高密，先應掃郡樓。
宛陵東峰亭與友人話別 李頻
坐舉天涯目，停杯語日晡。脩篁齊逈檻，列岫限平蕪。亂水通三楚，歸帆挂五湖。
華山尋隱者 李頻
自入華山居，關東相見疎。瓢中誰寄酒，葉上我留書。巢鳥寒棲盡，潭泉暮凍餘。長聞得藥力，此說又何如。
題薦福寺僧棲白上人院 李頻
空門有才子，得道亦吟詩。內殿頻徴入，孤峰久作期。高名何代比，密行幾生持。長愛喬松院，清涼坐夏時。
遊四明山劉樊二真人祠題山下孫氏居 李頻
久在仙壇下，全家是地仙。池塘來乳洞，禾黍接芝田。起看青山足，還傾白酒眠。不知塵世事，雙鬢逐流年。
送壽昌曹明府 李頻
惠人須宰邑，爲政貴通經。却用清琴理，猶嫌薄俗聽。漲江晴漸淥，春嶠燒還青。若宿嚴陵瀨，誰當是客星。
送薛能赴鎮徐方 李頻
列土人間盛，彭門屬九州。山河天設險，禮樂牧分憂。皎日爲明信，清風占早秋。雖同郤縠舉，郤縠不封侯。
送鳯翔范書記 李頻
西京無暑氣，夏景似清秋。天府來相辟，高人去自由。江山通蜀國，日月近神州。若共將軍語，河蘭地未收。
岐山逢陝下故人 李頻
三秦一會面，二陝久分攜。共憶黃河北，相留白日西。寄來書少達，別後夢多迷。早晚期于此，看花聽鳥啼。
送友人陸肱往太原 李頻
幷州非故國，君去復尋誰。獫狁方爲寇，嫖姚正用師。戍煙來自號，邊雪下無時。更想經綿上，應逢禁火期。
贈李將軍 李頻
吾宗偏好武，漢代將家流。走馬辭中禁，屯軍向渭州。天心待破虜，陣面許封侯。却得河源水，方應洗國讐。
送友人喻坦之歸睦州 李頻
歸心常共知，歸路不相隨。彼此無依倚，東西又別離。山花含雨濕，江樹近潮欹。莫戀漁樵興，生涯各有爲。
尋華陽隱者 李頻
閑却白雲居，行蹤出去初。窗中聊取筆，架上獨留書。日背林光冷，潭澄嶽影虛。長聞得藥力，此說復何如。
長安即事 李頻
豈得有書名，徒爲老帝京。關中秋氣早，雨後夜涼生。滄海身終泛，青門夢已行。秦人縱相識，多少別離情。
送友人遊塞北 李頻
朔野正秋風，前程見磧鴻。日西身獨遠，山轉路無窮。樹隔高關斷，沙連大漠空。君看河外將，早晚擬平戎。
陝府上姚中丞 李頻
關東領藩鎮，[闕]下授旌旄。覓句秋吟苦，酬恩夜坐勞。天開吹角出，木落上樓高。閑話錢塘郡，半年聽海潮。
送供奉喻鍊師歸天目山 李頻
承恩雖內殿，得道本深山。舉世相看老，孤峰獨自還。溪來青壁裏，路在白雲間。絕頂無人住，雙峰是舊關。
之任建安淥溪亭偶作二首 一 李頻
入境當春務，農蠶事正殷。逢溪難飲馬，度嶺更勞人。想取烝黎泰，無過賦歛均。不知成政後，誰是得爲鄰。
之任建安淥溪亭偶作二首 二 李頻
維舟綠溪岸，繞郡白雲峰。將幕連山起，人家向水重。短才無獨見，長策未相逢。所幸分堯理，烝民悉可封。
送侯郎中任新定二首 一 李頻
爲郎非白頭，作牧授滄洲。江界乘潮入，山川值勝遊。暑氣隨轉扇，涼月傍開樓。便欲歸田里，拋官逐隱侯。
送侯郎中任新定二首 二 李頻
罷郎東出守，半路得浮舟。大斾行當夏，桐江到未秋。雲閑分島寺，濤靜見沙鷗。誰伴臨清景，吟詩上郡樓。
送太學吳康仁及第南歸 李頻
因爲太學選，志業徹春闈。首領諸生出，先登上第歸。一榮猶未已，具慶且應稀。縱馬行青草，臨岐脫白衣。家遙楚國寄，帆對漢山飛。知己盈華省，看君再發機。
陝州題河上亭 李頻
岸擁洪流急，亭開清興長。當軒河草晚，入坐水風涼。獨鳥驚來客，孤雲觸去檣。秋聲和遠雨，暮色帶微陽。浪靜澄牕影，沙陰發簟光。逍遙每盡日，誰識愛滄浪。
留題姚氏山齋 李頻
未厭棲林趣，猶懷濟世才。閑眠知道在，高步會時來。露滴從添硯，蟬吟便送杯。亂書離縹帙，迸筍出苔莓。異果因僧摘，幽窗爲燕開。春遊何處盡，欲別幾遲回。
長安書懷投知己 李頻
所學近雕蟲，知難謁至公。徒隨衆人後，擬老一生中。間歲家書到，經荒世業空。心懸滄海斷，夢與白雲通。玉漏聲連北，銀河氣極東。關門迢遞月，禁苑寂寥鴻。地廣身難束，時平道獨窮。蕭條苔長雨，淅瀝葉危風。久媿干朝客，多慚別釣翁。因依非不忝，延薦況曾蒙。與善應無替，垂恩本有終。霜天搖落日，莫使逐孤蓬。
送姚侍御充渭北掌書記 李頻
北境烽煙急，南山戰伐頻。撫綏初易帥，參畫盡須人。書記才偏稱，朝廷意更親。繡衣行李日，綺陌別離塵。報國將臨虜，之藩不離秦。豸冠嚴在首，雄筆健隨身。飲馬河聲暮，休兵塞色春。敗亡仍暴骨，冤哭可傷神。上策何當用，邊情此是真。雕陰曾久客，拜送欲霑巾。
長安書情投知己 李頻
陝服因詩句，從容已半年。一從歸闕下，罕得到門前。每候朝軒出，常看列宿懸。重投期見獎，數首果蒙傳。轉覺功宜倍，兼令住更堅。都忘春暫醉，少省夜曾眠。煩暑燈誰讀，孤雲業自專。精華搜未竭，騷雅琢須全。此事勤雖過，他謀拙莫先。槐街勞白日，桂路在青天。取第殊無序，還鄉可有緣。旅情長越鳥，秋思幾秦蟬。月色千樓滿，砧聲萬井連。江山阻迢遞，時節暗推遷。道即窮通守，才應始末憐。書紳相戒語，藏篋贈行篇。致主當齊聖，爲郎本是仙。人心期際會，鳳翼許遷延。畢竟良圖在，何妨逸性便。幽齋中寢覺，珍木正陰圓。隱几閑瞻夜，臨雲興渺然。五陵供麗景，六義動花牋。倘與潛生翼，寧非助化權。免教垂素髪，歸種海隅田。
府試丹浦非樂戰 李頻
自古爲君道，垂衣致理難。懷仁須去殺，用武即勝殘。毒幟誅方及，兵臨釁可觀。居來彭蠡固，戰罷洞庭寬。雪國知天遠，霜林是血丹。吾皇則堯典，薄伐至桑亁。
府試風雨聞雞 李頻
不爲風雨變，雞德一何貞。在暗長先覺，臨晨即自鳴。陰霾方見信，頃刻詎移聲。向晦如相警，知時似獨清。蕭蕭和斷漏，喔喔報重城。欲識詩人興，中含君子情。
府試觀蘭亭圖 李頻
往會人何處，遺蹤事可觀。林亭今日在，草木古春殘。筆想吟中駐，杯疑飲後乾。向青穿峻嶺，當白認回湍。月影窗間夜，湖光枕上寒。不知詩酒客，誰更慕前歡。
省試振鷺 李頻
有鳥生江浦，霜華作羽翰。君臣將比潔，朝野共相歡。月影林梢下，冰光水際殘。翻飛時共樂，飲啄道皆安。逈翥宜高詠，羣棲入靜看。由來鴛鷺侶，濟濟列千官。
苑中題友人林亭 李頻
井邑藏嵓穴，幽棲趣若何。春篁抽筍密，夏鳥雜雛多。坐有清風至，林無暑氣過。亂書還就葉，真飲不聽歌。片影明紅蘚，斜陰映綠蘿。雄文終可惜，莫更棄高科。
投京兆府試官任文學先輩 李頻
高興每論詩，非才獨見推。應當明試日，不比暗投時。出口人皆信，操心自可知。孤單雖有託，際會別無期。取舍知由己，窮通斷在茲。賤身何足數，公道自難欺。澤國違甘旨，漁舟積夢思。長安未歸去，爲倚鑒妍媸。
宋少府東溪泛舟 李頻
登岸還入舟，水禽驚笑語。晚葉低衆色，濕雲帶繁暑。落日乘醉歸，溪流復幾許。
聞北虜入靈州二首 一 李頻
河冰一夜合，虜騎入靈州。歲歲徴兵去，難防塞草秋。
聞北虜入靈州二首 二 李頻
見說靈州戰，沙中血未乾。將軍日告急，走馬向長安。
送友人下第歸感懷 李頻
帝里春無意，歸山對物華。即應來日去，九陌踏槐花。
題長孫桐樹 李頻
一去龍門側，千年鳳影移。空餘剪圭處，無復在孫枝。
渡漢江 李頻
嶺外音書絕，經年復歷春。近鄉情更怯，不敢問來人。
嵩山夜還 李頻
家住東臯去，好採舊山薇。自省遊泉石，何曾不夜歸。
秋夜宿重本上人院 李頻
却憶涼堂坐，明河幾度流。安禪逢小暑，抱疾入高秋。水國曾重講，雲林半舊遊。此來看月落，還似道相求。
即席送許□之曹南省兄 李頻
梅爛荷圓六月天，歸帆高背虎丘煙。到時自見成行雁，別處休聽滿樹蟬。賣劒爲賒吳市酒，攜家猶借洞庭船。待看春榜來江外，名占蓬萊第幾仙。
送羅著作兩浙按獄 李頻
使印星車適舊遊，陶潛今日在瀛洲。科條盡曉三千罪，囹圄應空十二州。舊綬有香籠驛馬，皇華無暇狎沙鷗。歸來重過姑蘇郡，莫忘題名在虎丘。
下第後屏居書懷寄張侍御 李頻
刖足豈一生，良工隔千里。故山彭澤上，歸夢向汾水。低催神氣盡，僮僕心亦耻。未達誰不知，達者多忘此。行年忽已壯，去老年更幾。功名如不彰，身歿豈爲鬼。纔看芳草歇，即歎涼風起。驄馬未來朝，嘶聲尚在耳。
荅韓中丞容不飲酒 李頻
老大成名仍足病，強聽絲竹亦無歡。高情太守容閑坐，借與青山盡日看。
句 李頻
只將五字句，用破一生心。楚里八千里，槃槃此都會。巍峩數里城，遠水相映帶。
冬至後西湖泛舟看斷冰偶成長句 李郢
一陽生後陰飆竭，湖上層冰看折時。雲母扇搖當殿色，珊瑚樹碎滿盤枝。斜汀藻動魚應覺，極浦波生鴈未知。山影淺中留瓦礫，日光寒外送漣漪。崖崩葦岸縱橫散，篙蹙蘭舟片段隨。曾向黃河望衝激，大鵬飛起雪風吹。
陽羨春歌 李郢
石亭梅花落如積，玉蘚斕班竹姑赤。祝陵有酒清若空，煮稬蒸魚作寒食。長橋新晴好天氣，兩市兒郎[櫂]船戲。溪頭鐃鼓狂殺儂，青蓋紅裙偶相值。風光何處最可憐，邵家高樓白日邊。樓下遊人顏色喜，溪南黃帽應羞死。三月未有二月殘，靈龜可信渰水乾。葑草青青促歸去，短簫橫笛說明年。
茶山貢焙歌 李郢
使君愛客情無已，客在金臺價無比。春風三月貢茶時，盡逐紅旌到山裏。焙中清曉朱門開，筐箱漸見新芽來。陵煙觸露不停探，官家赤印連帖催。朝飢暮匐誰興哀，喧闐競納不盈掬。一時一餉還成堆，蒸之馥之香勝梅，研膏架動轟如雷。茶成拜表貢天子，萬人爭噉春山摧。驛騎鞭聲砉流電，半夜驅夫誰復見。十日王程路四千，到時須及清明宴。吾君可謂納諫君，諫官不諫何由聞。九重城裏雖玉食，天涯吏役長紛紛。使君憂民慘容色，就焙嘗茶坐諸客。幾回到口重咨嗟，嫩綠鮮芳出何力。山中有酒亦有歌，樂營房戶皆仙家。仙家十隊酒百斛，金絲宴饌隨經過。使君是日憂思多，客亦無言徵綺羅。殷勤繞焙復長歎，官府例成期如何。吳民吳民莫憔悴，使君作相期蘇爾。
夏日登信州北樓 李郢
高樓上長望，百里見靈山。雨歇河珠定，雲開谷鳥還。田苗映林合，牛犢傍村閑。始得消憂處，蟬聲催入關。
遊天柱觀 李郢
聽鐘到靈觀，仙子喜相尋。茅洞幾千載，水聲寒至今。讀碑丹井上，坐石澗亭陰。清興未云盡，煙霞生夕林。
酬劉谷除夜見寄 李郢
坐恐三更至，流年此夜分。客心無限事，愁雨不堪聞。灞上家殊遠，爐前酒暫醺。劉郎亦多恨，詩憶故山雲。
園居 李郢
暮雨楊雄宅，秋風向秀園。不聞砧杵動，時看桔槔翻。釣下魚初食，船移鴨蹔喧。橘寒才弄色，須帶早霜繁。
中元夜 李郢
江南水寺中元夜，金粟欄邊見月娥。紅燭影迴仙態近，翠鬟光動看人多。香飄彩殿凝蘭麝，露繞輕衣雜綺羅。湘水夜空巫峽遠，不知歸路欲如何。
贈羽林將軍 李郢
虬鬚憔悴羽林郎，曾入甘泉侍武皇。鵰沒夜雲知御苑，馬隨仙仗識天香。五湖歸去孤舟月，六國平來兩鬢霜。唯有桓伊江上笛，臥吹三弄送殘陽。
送人之嶺南 李郢
關山迢遰古交州，歲[晏]憐君走馬遊。謝氏海邊逢素女，越王潭上見青牛。嵩臺月照啼猨曙，石室煙含古桂秋。迴望長安五千里，刺桐花下莫淹留。
晚泊松江驛 李郢
片帆孤客晚夷猶，紅蓼花前水驛秋。歲月方驚離別盡，煙波仍駐古今愁。雲陰故國山川暮，潮落空江網罟收。還有吳娃舊歌曲，櫂聲遙散採菱舟。
江亭春霽 李郢
江蘺漠漠荇田田，江上雲亭霽景鮮。蜀客帆檣背歸燕，楚山花木怨啼鵑。春風掩映千門柳，曉色淒涼萬井煙。金磬泠泠水南寺，上方僧室翠微連。
早秋書懷 李郢
高梧一葉墜涼天，宋玉悲秋淚灑然。霜拂楚山頻見菊，雨零溪樹忽無蟬。虛村暮角催殘日，近寺歸僧寄野泉。青鬢已緣多病鑷，可堪風景促流年。
爲妻作生日寄意 李郢
謝家生日好風煙，柳暖花春二月天。金鳳對翹雙翡翠，蜀琴初上七絲弦。鴛鴦交頸期千歲，琴瑟諧和願百年。應恨客程歸未得，綠窗江淚冷涓涓。
重陽日寄浙東諸從事 李郢
野人多病門長掩，荒圃重陽菊自開。愁裏又聞清笛怨，望中難見白衣來。元瑜正及從軍樂，甯戚誰憐叩角哀。紅斾紛紛碧江暮，知君醉下望鄉臺。
和湖州杜員外冬至日白蘋洲見憶 李郢
白蘋亭上一陽生，謝朓新裁錦繡成。千嶂雪消溪影淥，幾家梅綻海波清。已知鷗鳥長來狎，可許汀洲獨有名。多媿龍門重招引，即拋田舍棹舟行。
上裴晉公 李郢
四朝憂國鬢如絲，龍馬精神海鶴姿。天上玉書傳詔夜，陣前金甲受降時。曾經庾亮三秋月，下盡羊曇兩路碁。惆悵舊堂扃綠野，夕陽無限鳥飛遲。
錢塘青山題李隱居西齋 李郢
小隱西齋爲客開，翠蘿深處遍青苔。林間掃石安碁局，巖下分泉遰酒杯。蘭葉露光秋月上，蘆花風起夜潮來。湖山遶屋猶嫌淺，欲櫂漁舟近釣臺。
友人適越路過桐廬寄題江驛 李郢
桐廬縣前洲渚平，桐廬江上晚潮生。莫言獨有山川秀，過日仍聞官長清。麥隴虛涼當水店，鱸魚鮮美稱蓴羹。王孫客棹殘春去，相送河橋羨此行。
送劉谷 李郢
村橋西路雪初晴，雲暖沙乾馬足輕。寒澗渡頭芳草色，新梅嶺外鷓鴣聲。郵亭已送輕車發，山館誰將候火迎。落日千峰轉迢遰，知君回首望高城。
七夕 李郢
烏鵲橋頭雙扇開，年年一度過河來。莫嫌天上稀相見，猶勝人間去不回。欲減煙花饒俗世，暫煩煙月掩粧臺。別時舊路長清淺，豈肯離情似死灰。
秦處士移家富春發樟亭懷寄 李郢
潮落空江洲渚生，知君已上富春亭。嘗聞郭邑山多秀，更說官僚眼盡青。離別幾宵魂耿耿，相思一座髪星星。仙翁白石高歌調，無復松齋半夜聽。
故洛陽城 李郢
胡兵一動朔方塵，不使鑾輿此重巡。清洛但流嗚咽水，上陽深鎖寂寥春。雲收少室初晴雨，柳拂中橋晚渡津。欲問升平無故老，鳳樓回首落花頻。
紫極宮上元齋次呈諸道流 李郢
碧簡朝天章奏頻，清宮髣髴降靈真。五龍金角向星斗，三洞玉音愁鬼神。風拂亂燈山磬□，露霑仙杏石壇春。明朝醮罷羽客散，塵土滿城空世人。
立春一日江村偶興 李郢
舊曆年光看卷盡，立春何用更相催。江邊野店寒無色，竹外孤村坐見梅。山雪乍晴嵐翠起，漁家向晚笛聲哀。南州近有秦中使，聞道胡兵索戰來。
立秋後自京歸家 李郢
籬落秋歸見豆花，竹門當水岸橫槎。松齋一雨宜清簟，佛室孤燈對絳紗。盡日抱愁跧似鼠，移時不動嬾於虵。西江近有鱸魚否，張翰扁舟始到家。
奉陪裴相公重陽日遊安樂池亭 李郢
絳霄輕靄翊三台，稽阮襟懷管樂才。蓮沼昔爲王儉府，菊籬今作孟嘉杯。寧知北闕元勳在，却引東山舊客來。自笑吐茵還酩酊，日斜空從絳衣迴。
淛河館 李郢
雨濕菰蒲斜日明，茅廚煮繭掉車聲。青蛇上竹一種色，黃蝶隔溪無限情。何處樵漁將遠餉，故園田土憶春耕。千峰萬瀨水潏潏，羸馬此中愁獨行。
春日題山家 李郢
偶與樵人熟，春殘日日來。依崗尋紫蕨，挽樹得青梅。燕靜銜泥起，蜂喧抱蘂回。嫩茶重攪綠，新酒畧炊醅。漠漠蠶生紙，涓涓水弄苔。丁香政堪結，留步小庭隈。
江亭晚望 李郢
碧天涼冷鴈來疎，閑望江雲思有餘。秋館池亭荷葉後，野人籬落豆花初。無愁自得仙人術，多病能忘太史書。聞說故園香稻熟，片帆歸去就鱸魚。
長安夜訪澈上人 李郢
關西木落夜霜凝，烏帽閑尋紫閣僧。松迥月光先照鶴，寺寒溝水忽生冰。琤琤曉漏喧秦禁，漠漠秋煙起漢陵。聞說天台舊禪處，石房獨有一龕燈。
送圓鑒上人遊天台 李郢
西嶺草堂留不住，獨攜瓶錫向天台。霜清海寺聞潮至，日宴江船乞食回。華頂夜寒孤月落，石橋秋盡一僧來。靈溪道者相逢處，陰洞泠泠竹室開。
送僧之台州 李郢
獨尋台嶺閑遊去，豈覺靈溪道里賒。三井應潮通海浪，五峰攢寺落天花。寒潭盥漱銅瓶潔，野店安禪錫杖斜。到日初尋石橋路，莫教雲雨濕袈裟。
傷賈島無可 李郢
却到京師事事傷，惠休歸寂賈生亡。何人收得文章篋，獨我來經苔蘚房。一命未霑爲逐客，萬緣初盡別空王。蕭蕭竹塢斜陽在，葉覆閑堦雪擁牆。
孔雀 李郢
越鳥青春好顏色，晴軒入戶看呫衣。一身金翠畫不得，萬里山川來者稀。絲竹慣聽時獨舞，樓臺初上欲孤飛。刺桐花謝芳草歇，南國同巢應望歸。
秋晚寄題陸勳校書義興禪居時淮南從事 李郢
禪居秋草晚，蕭索異前時。蓮幕青雲貴，翱翔絕後期。蘚房檉架掩，山砌石盆欹。劒戟晨趨靜，笙歌夜散遲。谷寒霜狖靜，林晚磬蟲悲。惠遠煙霞在，方平杖履隨。骨清須貴達，神重有威儀。萬卒千蹄馬，橫鞭從信騎。
酬王舍人雪中見寄 李郢
三日柴門擁不開，堦庭平滿白皚皚。今朝踏作瓊瑤跡，爲有詩從鳳沼來。
蟬 李郢
飲蟬驚雨落高槐，山蟻移將入石階。若使秦樓美人見，還應一爲拔金釵。
自水口入茶山 李郢
蒨蒨紅裙好女兒，相偎相倚看人時。使君馬上應含笑，橫把金鞭爲詠詩。
重遊天台 李郢
南國天台山水奇，石橋危險古來知。龍潭直下一百丈，誰見生公獨坐時。
春晚與諸同舍出城迎座主侍郎 李郢
三十驊騮一鬨塵，來時不鎖杏園春。東風柳絮輕如雪，應有偷游曲水人。
張郎中宅戲贈二首 一 李郢
薄雪燕蓊紫燕釵，釵垂簏簌抱香懷。一聲歌罷劉郎醉，脫取明金壓繡鞋。
張郎中宅戲贈二首 二 李郢
謝家青妓邃重關，誰省春風見玉顏。聞道綵鸞三十六，一雙雙對碧池蓮。
南池 李郢
小男供餌婦搓絲，溢榼香醪倒接䍦。日出兩竿魚正食，一家歡笑在南池。
邵博士溪亭 李郢
野茶無限春風葉，溪水千重返照波。只去長橋三十里，誰人一解枉帆過。
小石上見亡友題處 李郢
笋石清琤入紫煙，陸雲題處是前年。苔侵雨打依稀在，惆悵涼風樹樹蟬。
洞靈觀流泉 李郢
石上苔蕪水上煙，潺湲聲在觀門前。千巖萬壑分流去，更引飛花入洞天。
送李判官 李郢
津市停橈送別難，熒熒蠟炬照更闌。東風萬疊吹江月，誰伴袁襃宿夜灘。
道林寺 崔珏
臨湘之濱麓之隅，西有松寺東岸無。松風千里擺不斷，竹泉瀉入于僧廚。宏梁大棟何足貴，山寺難有山泉俱。四時唯夏不敢入，燭龍安敢停斯須。遠公池上種何物，碧羅扇底紅鱗魚。香閣朝鳴大法鼓，天宮夜轉三乘書。野花市井栽不著，山雞飲啄聲相呼。金檻僧迴步步影，石盆水濺聯聯珠。北臨高處日正午，舉手欲摸黃金烏。遙江大船小於葉，遠村雜樹齊如蔬。潭州城郭在何處，東邊一片青模糊。今來古往人滿地，勞生未了歸丘墟。長卿之門久寂寞，五言七字誇規模。我吟杜詩清入骨，灌頂何必須醍醐。白日不照耒陽縣，皇天厄死飢寒軀。明珠大貝採欲盡，蚌蛤空滿赤沙湖。今我題詩亦無味，懷賢覽古成長吁。不如興罷過江去，已有好月明歸途。
美人嘗茶行 崔珏
雲鬟枕落困春泥，玉郎爲碾瑟瑟塵。閑教鸚鵡啄窗響，和嬌扶起濃睡人。銀瓶貯泉水一掬，松雨聲來乳花熟。朱脣啜破綠雲時，咽入香喉爽紅玉。明眸漸開橫秋水，手撥絲簧醉心起。臺時却坐推金箏，不語思量夢中事。
門前柳 崔珏
門前蜀柳□知春，風澹煖煙愁殺人。將謂只栽郡樓下，不知迤邐連南津。南津柳色連南市，南市戎州三百里。夷陬蠻落相連接，故鄉莫道心先死。我今帝里尚有家，門前嫩柳插仙霞。晨霑太一壇邊雨，暮宿鳳皇城裏鵶。別來三載當誰道，門前年年綠陰好。春來定解飛雪花，雨後還應庇煙草。憶昔當年栽柳時，新芽茁茁嫌生遲。如今宛轉稊著地，常向綠陰勞夢思。不道彼樹好，不道此樹惡。試將此意問野人，野人盡道生處樂。爲報門前楊柳栽，我應來歲當歸來。縱令樹下能攀折，白髮如絲心似灰。
岳陽樓晚望 崔珏
乾坤千里水雲間，釣艇如萍去復還。樓上北風斜捲席，湖中西日倒銜山。懷沙有恨騷人往，鼓瑟無聲帝子閑。何事黃昏尚凝睇，數行煙樹接荆蠻。
哭李商隱 一 崔珏
成紀星郎字義山，適歸高壤抱長歎。詞林枝葉三春盡，學海波瀾一夜乾。風雨已吹燈燭滅，姓名長在齒牙寒。只應物外攀琪樹，便著霓裳上絳壇。
哭李商隱 二 崔珏
虛負凌雲萬丈才，一生襟抱未曾開。鳥啼花落人何在，竹死桐枯鳳不來。良馬足因無主踠，舊交心爲絕弦哀。九泉莫嘆三光隔，又送文星入夜臺。
和友人鴛鴦之什 一 崔珏
翠鬣紅衣舞夕暉，水禽情似此禽稀。暫分煙島猶回首，只渡寒塘亦共飛。映霧乍迷珠殿瓦，逐梭齊上玉人機。採蓮無限蘭橈女，笑指中流羨爾歸。
和友人鴛鴦之什 二 崔珏
寂寂春塘煙晚時，兩心和影共依依。溪頭日暖眠沙穩，渡口風寒浴浪稀。翡翠莫誇饒彩飾，鸊鵜須羨好毛衣。
和友人鴛鴦之什 三 崔珏
舞鶴翔鸞俱別離，可憐生死兩相隨。紅絲毳落眠汀處，白雪花成蹙浪時。琴上只聞交頸語，窗前空展共飛詩。何如相見長相對，肯羨人間多所思。
有贈 一 崔珏
莫道妝成斷客腸，粉胸綿手白蓮香。煙分頂上三層綠，劒截眸中一寸光。舞勝柳枝腰更軟，歌嫌珠貫曲猶長。雖然不似王孫女，解愛臨邛賣賦郎。
有贈 二 崔珏
錦里芬芳少佩蘭，風流全占似君難。心迷曉夢窗猶暗，粉落香肌汗未乾。兩臉夭桃從鏡發，一眸春水照人寒。自嗟此地非吾土，不得如花歲歲看。
和人聽歌 一 崔珏
氣吐幽蘭出洞房，樂人先問調宮商。聲和細管珠纔轉，曲度沈煙雪更香。公子不隨腸萬結，離人須落淚千行。巫山唱罷行雲過，猶自微塵舞畫梁。
和人聽歌 二 崔珏
紅臉初分翠黛愁，錦筵歌板拍清秋。一樓春雪和塵落，午夜寒泉帶雨流。座上美人心盡死，尊前旅客淚難收。莫辭更送劉郎酒，百斛明珠異日酬。
水晶枕 崔珏
千年積雪萬年冰，掌上初擎力不勝。南國舊知何處得，北方寒氣此中凝。黃昏轉燭螢飛沼，白日褰簾水在簪。蘄簟蜀琴相對好，裁詩乞與滌煩襟。
席間詠琴客 崔珏
七條弦上五音寒，此藝知音自古難。唯有河南房次律，始終憐得董庭蘭。
句 崔珏
楚王宮地羅含宅，賴許時時聽法來。
徒相逢 曹鄴
江邊野花不須採，梁頭野燕不用親。西施本是越溪女，承恩不薦越溪人。
四怨三愁五情詩十二首 其一怨 曹鄴
美人如新花，許嫁還獨守。豈無青銅鏡，終日自疑醜。
四怨三愁五情詩十二首 其二怨 曹鄴
庭花已結子，巖花猶弄色。誰令生處遠，用盡春風力。
四怨三愁五情詩十二首 其三怨 曹鄴
短鬟一如螓，長眉一如蛾。相共棹蓮舟，得花不如他。
四怨三愁五情詩十二首 其四怨 曹鄴
手推嘔啞車，朝朝暮暮耕。未曾分得穀，空得老農名。
四怨三愁五情詩十二首 其一愁 曹鄴
遠夢如水急，白髮如草新。歸期待春至，春至還送人。
四怨三愁五情詩十二首 其二愁 曹鄴
澗草短短青，山月朗朗明。此夜目不掩，屋頭烏啼聲。
四怨三愁五情詩十二首 其三愁 曹鄴
別家鬢未生，到城鬢似髪。朝朝臨川望，灞水不入越。
四怨三愁五情詩十二首 其一情 曹鄴
東西是長江，南北是官道。牛羊不戀山，只戀山中草。
四怨三愁五情詩十二首 其二情 曹鄴
阿嬌生漢宮，西施住南國。專房莫相妒，各自有顏色。
四怨三愁五情詩十二首 其三情 曹鄴
蛺蝶空中飛，夭桃庭中春。見他夫婦好，有女初嫁人。
四怨三愁五情詩十二首 其四情 曹鄴
檳榔自無柯，椰葉自無陰。常羨庭邊竹，生笋高於林。
四怨三愁五情詩十二首 其五情 曹鄴
野雀空城飢，交交復飛飛。勿怪官倉粟，官倉無空時。
寄劉駕 曹鄴
一川草色青褭褭，遶屋水聲如在家。悵望美人不攜手，牆東又發數枝花。
風人體 曹鄴
出門行一步，形影便相失。何況大隄上，驄馬如箭疾。夜夜如織婦，尋思待成匹。郎只不在家，在家亦如出。將金與卜人，譎道遠行吉。念郎緣底事，不具天與日。
杏園即席上同年 曹鄴
岐路不在天，十年行不至。一旦公道開，青雲在平地。枕上數聲鼓，衡門已如市。白日探得珠，不待驪龍睡。怱怱出九衢，僮僕顏色異。故衣未及換，尚有去年淚。晴陽照花影，落絮浮野翠。對酒時忽驚，猶疑夢中事。自憐孤飛鳥，得接鸞鳳翅。永懷共濟心，莫起胡越意。
恃寵 曹鄴
二月樹色好，昭儀正驕奢。恐君愛陽豔，斫却園中花。三十六宮女，髻鬟各如鴉。君王心所憐，獨自不見瑕。臺上紅燈盡，未肯下金車。一笑不得所，塵中悉無家。飛燕身更輕，何必恃容華。
築城三首 一 曹鄴
郎有蘼蕪心，妾有芙蓉質。不辭嫁與郎，築城無休日。
築城三首 二 曹鄴
嗚嗚啄人鴉，軋軋上城車。力盡土不盡，得歸亦無家。
築城三首 三 曹鄴
築人非築城，圍秦豈圍我。不知城上土，化作宮中火。
奉命齊州推事畢寄本府尚書 曹鄴
越鳥栖不定，孤飛入齊鄉。日暮天欲雨，那兼羽翎傷。州民言刺史，蠹物甚於蝗。受命大執法，草草是行裝。僕隸皆分散，單車驛路長。四顧無相識，奔馳若投荒。重門下長鎖，樹影空過牆。驅囚遶廊屋，𧥄𧥄如牛羊。獄吏相對語，簿書堆滿牀。敲枷打鎖聲，終日在目旁。既捨三山侶，來餘五斗糧。忍學空城雀，潛身入官倉。國中天子令，頭上白日光。曲木用處多，不如直爲梁。恐孤食恩地，晝夜心不遑。仲夏天氣熱，鬢鬚忽成霜。社鼠不可灌，城狐不易防。偶於擒縱間，盡得見否臧。截斷姦吏舌，擘開冤人腸。明朝向西望，走馬歸汶陽。
北郭閑思 曹鄴
山前山後是青草，盡日出門還掩門。每思骨肉在天畔，來看野翁憐子孫。
戰城南 曹鄴
千金畫陣圖，自爲弓劍苦。殺盡田野人，將軍猶愛武。性命換他恩，功成誰作主。鳳皇樓上人，夜夜長歌舞。
自退 曹鄴
寒女面如花，空寂常對影。況我不嫁容，甘爲瓶墮井。
甲第 曹鄴
遊人未入門，花影出門前。將軍來此住，十里無荒田。
望不來 曹鄴
見花憶郎面，常願花色新。爲郎容貌好，難有相似人。
官倉鼠 曹鄴
官倉老鼠大如斗，見人開倉亦不走。健兒無糧百姓飢，誰遣朝朝入君口。
題濮廟 曹鄴
曉祭瑤齋夜扣鐘，鼇頭風起浪重重。人間直有仙桃種，海上應無肉馬蹤。赤水夢沈迷象罔，翠華恩斷泣芙蓉。不知皇帝三宮駐，始向人間著衮龍。
登岳陽樓有懷寄座主相公 曹鄴
南登岳陽樓，北眺長安道。不見昇平里，千山樹如草。骨肉在南楚，沈憂起常早。白社愁成空，秋蕪待誰掃。常聞詩人語，西子不宜老。賴識丹元君，時來語蓬島。
將赴天平職書懷寄翰林從兄 曹鄴
居處絕人事，門前雀羅施。誰遣辟書至，僕隸皆展眉。匹馬渡河洛，西風飄路岐。手執王粲筆，閑吟向旌旗。香晚翠蓮動，吟餘紅燭移。開口啖酒肉，將何報相知。況我魏公子，相願不相疑。豈學官倉鼠，飽食無所爲。白露霑碧草，芙蓉落清池。自小不到處，全家忽如歸。吾宗處清切，立在白玉墀。方得一侍座，單車又星飛。願將門底水，永託萬頃陂。
賀雪寄本府尚書 曹鄴
雨雪不順時，陰陽失明晦。麥根半成土，農夫泣相對。我公誠訴天，天地忽已泰。長飆卷白雲，散落羣峰外。拂砌花影明，交宮鶴翎碎。宿鳥晨不飛，猶疑月光在。碧樹香盡發，蠹蟲聲漸退。有客懷兔園，吟詩遶城內。
寄嵩陽道人 曹鄴
三山浮海倚蓬瀛，路入真元險盡平。華表千年孤鶴語，人間一夢晚蟬鳴。將龍逐虎神初王，積火焚心氣漸清。見說嵩陽有仙客，欲持金簡問長生。
去不返 曹鄴
寒女不自知，嫁爲公子妻。親情未識面，明日便東西。但得上馬了，一去頭不回。雙輪如鳥飛，影盡東南街。九重十二門，一門四扇開。君從此路去，妾向此路啼。但得見君面，不辭插荆釵。
送進士下第歸南海 曹鄴
數片紅霞映夕陽，攬君衣袂更移觴。行人莫歎碧雲晚，上國每年春草芳。雪過藍關寒氣薄，鴈回湘浦怨聲長。應無惆悵滄波遠，十二玉樓非我鄉。
送厲圖南下第歸澧州 曹鄴
當春人盡歸，我獨無歸計。送君自多感，不是緣下第。君看山上草，盡有干雲勢。結根既不然，何必更掩袂。澧水鱸魚賤，荆門楊柳細。勿爲陽豔留，此處有月桂。言畢尊未乾，十二門欲閉。佇立望不見，登高更流涕。吟君別我詩，悵望水煙際。
思不見 曹鄴
但見出門蹤，不見入門跡。却笑山頭女，無端化爲石。
貴宅 曹鄴
入門又到門，到門戟相對。玉簫聲尚遠，疑似人不在。公子厭花繁，買藥栽庭內。望遠不上樓，牕中見天外。此地日烹羊，無異我食菜。自是愁人眼，見之若奢泰。
下第寄知己 曹鄴
長安孟春至，枯樹花亦發。憂人此時心，冷若松上雪。自知才不堪，豈敢頻泣血。所痛無罪者，明時屢遭刖。故山秋草多，一卷成古轍。夜來遠心起，夢見瀟湘月。大賢冠蓋高，何事憐屑屑。不令傷弓鳥，日暮飛向越。聞知感激語，胸中如有物。舉頭望青天，白日頭上沒。歸來通濟里，開戶山鼠出。中庭廣寂寥，但見薇與蕨。無慮數尺軀，委作泉下骨。唯愁攬清鏡，不見昨日髪。願憐閨中女，晚嫁唯守節。勿惜四座言，女巧難自說。
吳宮宴 曹鄴
吳宮城闕高，龍鳳遙相倚。四面鏗鼓鐘，中央列羅綺。春風時一來，蘭麝聞數里。三度明月落，青娥醉不起。江頭銕劍鳴，玉座成荒壘。適來歌舞處，未知身是鬼。
長相思 曹鄴
翦妾身上巾，贈郎傷妾神。郎車不暫停，妾貌寧長春。青天無停雪，滄海無停津。遣妾空牀夢，夜夜隨車輪。
成名後獻恩門 曹鄴
爲物稍有香，心遭蠹虫嚙。平人登太行，萬萬車輪折。一辭桂嶺猨，九泣東門月。年年孟春時，看花不如雪。僻居城南隅，顏子須泣血。沈埋若九泉，誰肯開口說。辛勤學機杼，坐對秋燈滅。織錦花不常，見之盡云拙。自憐孤生竹，出土便有節。每聽浮競言，喉中似無舌。忽然風雷至，驚起池中物。拔上青雲巔，輕如一毫髪。瓏瓏金鎖甲，稍稍城烏絕。名字如鳥飛，數日便到越。幽蘭生雖晚，幽香亦難歇。何以保此身，終身事無缺。
入關 曹鄴
衡門亦無路，何況入西秦。灸病不得穴，徒爲採艾人。